SK Úradný vestník Európskej únie CE 21/11

Štvrtok 4. decembra 2008

Európsky plán regulácie populácie kormoránov

P6_TA(2008)0583

Uznesenie Európskeho parlamentu zo 4. decembra 2008 ovypracovaní európskeho plánu regulácie populácie kormoránov scieľom zníženia škôd, ktoré kormorány spôsobujú populáciám rýb, rybnému hospodárstvu aakvakultúre (2008/2177(INI))

2010/C 21 E/05

Európsky parlament,

so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1),

so zreteľom na oznámenie Komisie z 11. apríla 2008 s názvom Úloha spoločnej politiky rybného hospodárstva pri implementovaní ekosystémového prístupu k správe morí (KOM(2008)0187),

so zreteľom na smernicu Rady 79/409/EHS z 2. apríla 1979 o ochrane voľne žijúceho vtáctva (2) (smernica o ochrane vtáctva),

so zreteľom na oznámenie Komisie z 28. mája 2002 o reforme spoločnej politiky rybného hospodárstva (KOM(2002)0181),

so zreteľom na oznámenie Komisie z 19. septembra 2002 s názvom Stratégia trvalo udržateľného rozvoja európskej akvakultúry (KOM(2002)0511),

so zreteľom na závery Rady pre poľnohospodárstvo a rybolov zo zasadnutia, ktoré sa uskutočnilo 27. a 28. januára 2003 v Bruseli,

so zreteľom na svoje uznesenie z 15. februára 1996 o problematike kormoránov v európskom rybnom hospodárstve (3),

so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (4),

so zreteľom na článok 45 rokovacieho poriadku,

so zreteľom na správu Výboru pre rybné hospodárstvo (A6-0434/2008),

A. so zreteľom na rýchlo sa zvyšujúci stav kormoránov (phalacrocorax carbo) na území Európskej únie, ktorých populácia sa v Európe za posledných 25 rokov dvadsaťnásobne zväčšila a podľa najnižších odhadov ju v súčasnosti tvorí 1,7 až 1,8 milióna jedincov,

B. keďže existujú dôkazy o trvalých škodách, ktoré utrpeli podniky zaoberajúce sa akvakultúrou a stavy mnohých druhov voľne žijúcich rýb vo vnútrozemských vodách a pri pobrežiach mnohých členských štátov Európskej únie,

C. keďže na realizáciu koncepcie správy morských a pobrežných oblastí, ako aj vnútrozemských vôd zameranej na ekosystém treba vyváženú politiku, ktorá môže zabezpečiť rovnováhu medzi rozličnými, avšak úplne legitímnymi, cieľmi trvalo udržateľného využívania zdrojov rýb, medzi ochranou vtáctva a zachovaním rozmanitosti vtáctva a rýb na jednej strane a legitímnym záujmom rybárov a správcov rybníkov o hospodárske využívanie zdrojov rýb na druhej strane; keďže okrem toho je nariadenie Rady (ES) č. 1100/2007 z 18. septembra 2007, ktorým sa ustanovujú opatrenia na obnovu populácie úhora európskeho (5), príkladom takejto vyváženej politiky,

D. keďže tieto vtáky navyše v mnohých členských štátoch EÚ spôsobili v určitých zemepisných oblastiach dokázateľne trvalé škody na vegetácii,

E. keďže v rámci EÚ, ako ani vo vzťahu k dotknutým tretím krajinám neexistuje v súčasnosti žiadna dostatočná dvojstranná ani mnohostranná koordinácia na vedeckej a administratívnej úrovni, ktorá by umožnila porozumieť tomuto problému a čeliť uvedenému vývoju, a to predovšetkým s ohľadom na získavanie spoľahlivých a nesporných údajov o celkovej populácii kormoránov v EÚ,

F. keďže poddruh phalacrocorax carbo sinensis (pevninský kormorán) bol už v roku 1997 vyňatý zo zoznamu vtáčích druhov, na ktoré sa vzťahujú osobitné ochranné opatrenia v oblasti biotopov (príloha I smernice o ochrane vtáctva), pretože najneskôr od roku 1995 dosiahla jeho populácia priaznivý stav z hľadiska ochrany, kým poddruh phalacrocorax carbo carbo (atlantický kormorán), ktorý nikdy nepatril medzi ohrozené živočíchy, do tohto zoznamu nebol zaradený vôbec,

G. keďže článok 9 ods. 1 písm. a) tretia zarážka smernice o ochrane vtáctva členským štátom a regiónom umožňuje prijímať dočasné ochranné opatrenia, aby sa zabránilo „závažným škodám“, pokiaľ sa tým neohrozia ciele ochrany uvedené v smernici o ochrane vtáctva, a to priaznivý stav vtáčieho druhu z hľadiska ochrany,

H. keďže riziko závažných škôd sa nadmerne zvyšuje v závislosti od toho, ako sa v niektorej oblasti blíži počet kormoránov k „hranici únosnosti“ veľkých vodných plôch, pričom sa zároveň výrazne znižuje účinnosť miestnych ochranných opatrení,

I. keďže pojem „závažné škody“ nejasne vymedzený v článku 9 ods. 1 písm. a) druhá zarážka smernice o ochrane vtáctva, na základe ktorého sa členským štátom umožňuje priamo zasahovať do regulácie populácie vtákov, viedol k veľkej právnej neistote vnútroštátnych správnych orgánov a prináša riziko mnohých sociálnych konfliktov,

J. keďže si závery medzinárodných odborných skupín týkajúce sa problematiky kormoránov v Európe v zásade protirečia, ako vyplýva zo záverečných správ uverejnených v rámci projektov REDCAFE (6) a FRAP (7) a v rámci európskeho konzultačného výboru pre rybolov vo vnútrozemských vodách (EIFAC) (8),

K. keďže aj napriek tomu, že schvaľovanie a financovanie opatrení na zmierňovanie škôd spôsobených kormoránmi je vecou členských štátov alebo regiónov, trvalo udržateľné spravovanie populácií je možné z dôvodu toho, že kormorány sú sťahovavé vtáky, zabezpečiť len koordinovaným postupom všetkých príslušných členských štátov a regiónov za podpory EÚ,

L. keďže v oznámení Komisie s názvom Stratégia trvalo udržateľného rozvoja európskej akvakultúry sa v časti s názvom Poškodzovanie chránenými druhmi uvádza: „Stavy v zariadeniach akvakultúry môžu poškodzovať niektoré chránené druhy voľne žijúcich vtákov a cicavcov, čo môže na druhej strane značne ovplyvniť rentabilnosť podnikov v oblasti akvakultúry. Je ťažké bojovať proti týmto dravým zvieratám, najmä v prípade veľkých rybníkov alebo lagún. Účinnosť zastrašovacích prostriedkov je otázna, keďže si na ne dravce rýchlo zvykajú. V prípade kormoránov by mohlo byť jedinou ochranou rybného hospodárstva a akvakultúry regulovanie ešte stále sa rozrastajúcich voľne žijúcich populácií“,

M. keďže Rada na svojom zasadnutí, ktoré sa konalo 27. a 28. januára 2003, v súvislosti so stratégiou Spoločenstva v oblasti trvalo udržateľného rozvoja európskej akvakultúry vyjadrila požiadavku, že sa musí vytvoriť spoločná stratégia týkajúca sa zvierat, ktoré sa živia rybami (ako napr. kormorány),

N. so zreteľom na usmernenia pre plány regulácie populácie veľkých mäsožravcov (9), najmä vzhľadom na objasnenie pojmov „priaznivý stav z hľadiska ochrany“ a „minimálna životaschopná populácia“, ako aj na konštatovanie, že ciele ochrany je možné dosiahnuť ľahšie, keď sa bude množstvo jedincov jedného druhu udržovať pod úrovňou teoretickej maximálnej únosnosti danej oblasti,

O. so zreteľom na to, že doterajšie najrozličnejšie uskutočnené vnútroštátne, regionálne a miestne opatrenia mali len veľmi malý vplyv na zmiernenie škôd spôsobených kormoránmi,

P. so zreteľom na skutočnosť, že v predchádzajúcich rokoch sa plne nevyužívali finančné prostriedky na zber údajov v odvetví rybného hospodárstva, napr. rozpočtový riadok 11 07 02: Podpora riadenia zdrojov rybolovu (zlepšovanie vedeckého poradenstva),

Q. so zreteľom na skutočnosť, že výnimočné opatrenia prijaté v súčasnosti takmer vo všetkých členských štátoch v súlade s článkom 9 smernice o ochrane vtáctva s cieľom zabrániť škodám neviedli aj napriek vysokým administratívnym a sociálnym nákladom k udržateľnému riešeniu tohto problému,

R. so zreteľom na skutočnosť, že Komisia napriek opakovaným výzvam dotknutých strán (rybolovných združení a rybárskych zväzov, podnikov akvakultúry atď.), vedeckých kruhov, ako aj výborov a zástupcov členských štátov a regiónov doposiaľ nepredložila nové návrhy riešenia tohto celoeurópskeho problému,

1. vyzýva Komisiu a členské štáty, aby prostredníctvom podpory pravidelného zberu vedeckých údajov zabezpečili poskytovanie spoľahlivých a nesporných údajov o celkovej populácii a štruktúre kormoránov, ako aj o parametroch ich plodnosti a úmrtnosti v Európe;

2. navrhuje, aby sa na základe systematického sledovania stavu kormoránov, ktoré podporia EÚ a členské štáty, získavali spoľahlivé, nesporné a každoročne aktualizované údaje o vývoji, počte a geografickom výskyte kormoránov v Európe, a to v spolupráci s výskumnými ústavmi v oblasti rybného hospodárstva a orgánmi rybného hospodárstva;

3. vyzýva Komisiu, aby vypísala a financovala vedecký projekt, ktorého úlohou bude vypracovať model pre hodnotenie veľkosti a štruktúry celkovej populácie kormoránov na základe údajov o hniezdiacej populácii, plodnosti a úmrtnosti, ktoré budú v danom období k dispozícii;

4. vyzýva Komisiu a členské štáty, aby vhodným spôsobom podporovali vytvorenie náležitých podmienok na dvojstrannú a mnohostrannú spoluprácu na vedeckej a administratívnej úrovni tak v rámci EÚ, ako aj s tretími krajinami, a aby pritom uvádzali zdroje zistení, oznámení, príspevkov alebo publikácií a najmä štatistík tak, aby bolo možné jasne určiť, či pochádzajú z vedeckých alebo administratívnych zdrojov, prípadne či ich poskytli združenia, najmä združenia na ochranu prírody a vtáctva;

5. vyzýva Komisiu, aby vykonala porovnávací prieskum vzájomne si protirečiacich záverov týkajúcich sa plánu regulácie populácie kormoránov, ktoré predložili REDCAFE a FRAP na jednej strane a EIFAC na strane druhej;

6. vyzýva Komisiu, aby zriadila pracovnú skupinu, v ktorej budú vyvážene zastúpené zúčastnené strany podľa miery svojej zainteresovanosti a ktorej záväzným mandátom bude v priebehu jedného roka predložiť systematickú analýzu nákladov a prínosov plánovaných opatrení na reguláciu populácie kormoránov na úrovni členských štátov, posúdiť ich prijateľnosť podľa logických a vedeckých kritérií a predložiť odporúčanie;

7. vyzýva Komisiu, aby predložila návrh viacstupňového plánu regulácie populácie kormoránov, ktorý sa bude koordinovať na európskej úrovni a na základe ktorého sa populácia kormoránov z dlhodobého hľadiska integruje do krajiny zmenenej ľudskou činnosťou bez toho, aby sa tým ohrozili ciele smernice o ochrane vtáctva a program Natura 2000 v oblasti druhov rýb a vodných ekosystémov;

8. naliehavo vyzýva Komisiu, aby v záujme väčšej právnej istoty spôsobom, ktorý umožní jednotný výklad, okamžite jasne vymedzila pojem závažné škody uvedený v článku 9 ods. 1 písm. a) tretia zarážka smernice o ochrane vtáctva;

9. vyzýva Komisiu, aby takisto vypracovala všeobecnejšie usmernenia o charaktere odchýlok povolených na základe článku 9 ods. 1 smernice o ochrane vtáctva, najmä aby spresnila terminológiu, aby sa tak predišlo všetkým prípadným nejasnostiam;

10. naliehavo vyzýva Komisiu a členské štáty, aby prostredníctvom koordinácie, spolupráce a komunikácie na vedeckej a administratívnej úrovni podporili trvalo udržateľnú reguláciu populácie kormoránov, ako aj vytvorili vhodné predpoklady na vytvorenie celoeurópskeho plánu regulácie populácie kormoránov;

11. vyzýva Komisiu, aby preskúmala všetky dostupné právne prostriedky na obmedzenie negatívneho vplyvu množstva kormoránov na rybné hospodárstvo a akvakultúru, aby pri ďalšom vypracovávaní jej iniciatívy na podporu akvakultúry v Európe zohľadnila pozitívny vplyv celoeurópskeho plánu regulácie populácie kormoránov a aby prípadne v tejto súvislosti predložila návrhy riešenia problematiky kormoránov;

12. vyzýva Komisiu a členské štáty, aby v rámci príprav na budúce pravidelné sledovanie týchto druhov vtákov pridelili finančné prostriedky vyčlenené z rozpočtu EÚ na zber údajov v odvetví rybného hospodárstva, najmä z rozpočtového riadku 11 07 02: Podpora riadenia zdrojov rybolovu (zlepšenie vedeckého poradenstva), aj na zber údajov, analýzy a prognózy týkajúce sa populácie kormoránov na území EÚ;

13. poveruje svojho predsedu, aby toto uznesenie postúpil Rade, Komisii a vládam a parlamentom členských štátov.

(1) Ú. v. ES L 358, 31.12.2002, s. 59.

(2) Ú. v. ES L 103, 25.4.1979, s. 1.

(3) Ú. v. ES C 65, 4.3.1996, s. 158.

(4) Ú. v. ES L 206, 22.7.1992, s. 7.

(5) Ú. v. EÚ L 248, 22.9.2007, s. 17.

(6) Projekt REDCAFE (Reducing the Conflict between Cormorants and Fisheries on a Pan-European Scale) bol projektom, ktorý financovala Komisia v rámci 5. rámcového programu pre výskum a rozvoj a ktorý skončil v roku 2005.

(7) Projekt FRAP (Framework for Biodiversity Reconciliation Action Plans) bol projektom, ktorý financovala Komisia v rámci 5. rámcového programu pre výskum a rozvoj a ktorý skončil v roku 2006.

(8) EIFAC (European Inland Fisheries Advisory Commission) je poradným regionálnym výborom organizácie FAO pre rybné hospodárstvo v oblasti vnútrozemského rybolovu a akvakultúry.

(9) Pozri: http://ec.europa.eu/environment/nature/conservation/species/carnivores/index_en.htm.